
Alkusanat

Olin ajamassa autolla Pasilaan. Minulla oli tulossa tärkeä palaveri asiakkaan kanssa, ja mielessäni kertasin jo esiteltäviä asioita. Seuraava kirkas mielikuvani oli kuitenkin se, että havahduin auton ratista aivan toisella puolella kaupunkia, Punavuoressa. Pysäköin auton, katsoin ympärilleni ja tunsin, miten kylmä hiki nousi pintaan. Minulla ei ollut harmainta aavistustakaan, mitä reittiä pitkin olin sinne ajanut, kuinka monta risteystä olin ylittänyt tai miten ihmeessä olin päätynyt sinne. Se oli pelottava hetki.

Kun uupumus iskee, meille tarjotaan usein lääkkeeksi ulkoisia asioita. Meille sanotaan, että pitää oppia hallitsemaan aikaa paremmin, priorisoimaan tehtäviä tai pitämään viikon loma. Mutta se on kuin laittaisi laastarin murtuneen luun päälle ja odottaisi sen luutuvan oikeaan asentoon. Mikään ajanhallintakurssi tai palmusaari ei auta, jos se sisäinen piiskuri, joka sinua ajaa eteenpäin, istuu lentokoneessa mukana. Lomallakin se vaatii suorittamista: on rentouduttava täydellisesti, urheiltava, syötävä terveellisesti ja luettava vähintään ne viisi kehittävää kirjaa, jotka pakkasit mukaan. Silloin rentoutumisesta tulee vain uusi suoritus.

Kun uupunut opetetaan tehostamaan ajankäyttöään, käy usein niin, että hän vain raivaa kalenteriinsa tilaa tehdä vielä enemmän töitä. Piiskuri kiittää, kun tehokkuus nousee, mutta hermosto huutaa edelleen apua. Tyhjyys saattaa myös pelottaa. Kun kalenterista tyhjennetään tilaa, pintaan nousee se, mitä suorittamisella on yritetty peittää: ahdistus, riittämättömyys tai vaikeat tunteet. Jos ihminen ei osaa kohdata tätä tyhjyyttä, hän pakenee äkkiä takaisin kiireeseen, koska se tuntuu turvallisemmalta kuin pysähtyminen.

Uupuminen on merkki siitä, että olet yrittänyt olla liian vahva aivan liian pitkään. Se on looginen päätepiste niille selviytymismekanismeille, joita opit ehkä jo lapsuudessasi ollaksesi turvassa, tullaksesi nähdyksi tai ansaitaksesi rakkautta. Olet ehkä oppinut olemaan se porukan vahvin vastuunkantaja, täydellinen ylisuorittaja tai rajaton miellyttäjä. Nämä strategiat suojelivat sinua silloin ennen, mutta työelämän oravanpyörässä ne ovat muuttuneet polttoaineeksi, joka ajaa sinut suoraan loppuun palamiseen.

Terveyskirjaston ja yleisen lääketieteen määritelmä työuupumukselle on äärimmäisen mekaaninen, oirekeskeinen ja ulkoapäin katsova. Se jakaa burnoutin kolmeen kylmään lokeroon: uupumusasteiseen väsymykseen, kyynnistyneisyyteen ja ammatillisen itsetunnon heikentymiseen. Virallista määritelmää lukiessa tulee olo, että kyse on vain työolosuhteiden ja työntekijän välisestä vuorovaikutushäiriöstä, joka korjaantuu nukkumalla ja liikkumalla. Työterveyslääkärillä on vastaanottoon aikaa 15 minuuttia. Siinä ajassa ehditään mitata verenpaine, kysyä unesta ja kirjoittaa sairaslomalappu.

Länsimainen terveydenhuolto perustuu pitkälti akuuttihoitoon. Kun jokin osa ihmisessä menee rikki, se korjataan. Koska työterveyshuollon maksaja on työnantaja, järjestelmän tehtävä on palauttaa ihminen mahdollisimman nopeasti ja kustannustehokkaasti takaisin sorvin ääreen. Jos lääkäri alkaisi purkaa uupuneen kanssa tämän lapsuuden traumoja tai selviytimismekanismeja, prosessi kestäisi kuukausia tai vuosia. Tavoitteena on siis saada oireet kuriin, lääkitys kohdalleen ja ihminen takaisin toimintakykyiseksi. Järjestelmä hoitaa työnantajan ongelmaa eli tekemättömiä töitä, ei ihmisen sisäistä kriisiä. Jotta uupunut saa järjestelmässä apua, hänelle joudutaan usein kirjoittamaan masennus- tai ahdistuneisuushäiriödiagnoosi. Silloin hoitokin alkaa kohdistua masennukseen, ja itse uupumuksen sekä suorittamisen juurisyyt jäävät täysin pimentoon.

Burnout ei ole vain pelkkää väsymystä, se on kriisi, jossa vanhat selviytymismekanismit tulevat tiensä päähän. Siksi tavoitteena pitäisi pelkän toimintakyvyn palauttamisen sijaan olla se, että ihminen löytää aivan uuden, terveen itsekkyyden, yhteyden omiin tarpeisiinsa ja rajat, jotka pitävät.

Huomautus lukijalle: Tämän kirjan tarkoituksena on auttaa sinua tunnistamaan uupumuksesi syvemmät juurisyyt ja tarjota valmennuksellisia työkaluja toipumisen tueksi. Järjestelmän kritiikistä huolimatta uupumus vaatii usein lääketieteellistä arviota. Jos kärsit vakavista uupumusoireista, unettomuudesta tai masennuksesta, käänny aina terveydenhuollon ammattilaisen puoleen. Älä koskaan muuta tai lopeta lääkärin määräämää hoitoa tai lääkitystä omavaltaisesti.

Tämä kirja syntyi omasta uupumuksestani ja niistä työkaluista ja oivalluksista, joita olen saanut toimiessani Life coachina ja mindfulness- ja tunnetaitovalmentajana. Tämän kirjan avulla opit herättämään sisältäsi suojelevan aikuisen, vetämään terveet rajat ja astumaan takaisin elämän virtaan vapaana menneisyyden taakoista.




Luku 1

Ensimmäinen askel

En tunnistanut loppuun palamista ennen kuin olin jo pysähtynyt. Merkkejä kyllä oli, enkä minä sokea ollut. Olin vain tullut mestariksi niiden ohittamisessa ja niin tottunut jatkuvaan hälytystilaan, että luulin sitä normaaliksi. Klassinen tarina, jota käytetään usein kuvaamaan vähittäisen muutoksen vaaroja, tunnetaan nimellä kiehuvan sammakon teoria. Sen mukaan, jos sammakon heittää kiehuvaan veteen, se hyppää heti pois. Mutta jos sammakon laittaa kylmään veteen, jota lämmitetään hitaasti, se sopeutuu lämpötilaan eikä huomaa vaaraa, ennen kuin on jo liian myöhäistä. Tämä toteutui myös minulle. Olin polttanut kynttilää molemmista päistä niin nuoresta lähtien, että jatkuvasta ylikierroksella käymisestä oli tullut minulle identiteetti ja elämäntapa. Se oli jotain, johon kasvoin pikkuhiljaa sisään, enkä osannut edes kyseenalaistaa, oliko siinä mitään järkeä.

Aamut alkoivat aina kello 05:15. Hampaiden pesu ja pari kuppia kahvia. Sitä seurasi tunnin juoksulenkki ja kiireisesti suihkun kautta töihin. Itseni rääkkääminen alkoi minulla siis jo heti aamusta. en nimittäin mennyt lenkille sen vuoksi, että se tekisi minulle hyvää. Menin lenkille, koska minulla oli pakkomielle ja pelko siitä, että lihon ja kun täytin kaikki tyhjäksi jäävän ajan liikunnalla, kuvittelin kilojen pysyvän poissa. Sama kidutus jatkui myös ruokailun kanssa ja syy oli täsmälleen sama.

Puhelin soi työpuheluita jo ennen kahdeksaa ja postilaatikko oli täynnä vastausta odottavia viestejä ennen kuin ehdin ajatella mistä tänään alkaisin purkamaan työkuormaa. Illalla sama rumba jatkui. Kiireellä kaupan kautta kotiin ja ruokaa perheelle. Itse söin jos söin, vähän riippui siitä mitä olin laittanut suuhuni päivällä. Työpäivän jälkeen ajatukset kävivät vieläkin niin vilkkaana omassa päässä, että niiden purku vaati 5 km kävelyn ja jos olin oikein ahkera otin pidemmän 12 km lenkin. Salilla käynnin olin jo tässä vaiheessa jättänyt, sillä se ei enää vain yksin kertaisesti sopinut aikatauluihini. Lenkin jälkeen odottivat kotityöt. Ja sen jälkeen yötyöt, ne rästissä olevat tehtävät, joita en ollut päivän aikana ehtinyt viimeistellä. Ja niitä riitti. Joka ikinen päivä.

Uskottelin itselleni, että tämä on vain väliaikaista. Se on vain tämä yksi kiireinen projekti, joka nyt vain tällä kertaa venyy.

Kyllä tämä sitten helpottaa... joskus. Mutta kun jokaista projektia seuraa aina uusi projekti, väliaikaisesta tuli tapa, ja tuosta tavasta tuli elämä. Silloin en vielä tajunnut, ettei kyse ollut vain työn määrästä tai väsymyksestä. Sillä suoritin koko elämää sen jokaisella osa-alueella.

Merkit burnoutista olivat olleet ilmassa jo kauan. Pikkuärtymys, joka muuttui jatkuvaksi perusolotilaksi. Viikonloput kuluivat palautumiseen, muttei mikään oikeasti palautunut. Päinvastoin olin usein vielä väsyneempi. Ja sunnuntain ja maanantain välisen yön näin aina painajaisia. Ahdistus alkavasta työviikosta oli todella voimakas. Iltaisin olin niin väsynyt, etten pystynyt nukkumaan. Se on paradoksi, jonka vain uupunut ymmärtää. Mitä väsyneempi olet, sitä levottomampi mieli on. Ainoa kirja jota pystyin iltaisin lukemaan, oli Aku Ankka, sillä luin saman sivun niin monta kertaa, että sitä lukiessa se ei haitannut, ja mihinkään älylliseen aivoni eivät olisi edes enää pystyneetkään.

Sanat sekoittuivat ja ihmisten nimet katosivat mielestäni. Kutsuin siksi kaikkia sediksi ja tädeiksi, sillä häpesin myöntää, etten muistanut kenenkään nimeä. Lauseeni katkesivat usein kesken, koska unohdin yksinkertaisesti sen, mitä olin sanomassa. Jos on tottunut aina selviämään, on helppo uskoa, että uupumuksessa on kyse vain tahdonvoiman puutteesta. Mutta sitä se ei ole. Tahtoa on, mutta voimaa ei ole.

Itkin uupumusta ja työtaakkaa. Matkalla töihin Kulosaaren ja Kalasataman välisellä sillalla en varmaan nähnyt edes eteeni kyyneleiden kostuttamine silmien läpi. Tunsin, että voimani eivät riitä edes kunnolla työpaikalle siirtymiseen ja en yksinkertaisesti jaksa enää, silti Pohjoisrannalle pysäköidessäni auton vedin syvään henkeä, hymyilin ja suoritin päiväni niin kuin kaikki olisi kunnossa. Minulle oli todella tärkeää, että tein työni hyvin ja etten vain tuota kenellekään pettymystä, vaikka sisälläni tuntui, että olin hukkaamassa itseäni pala palalta. Koko ajan piti saavuttaa enemmän. Ja vielä lyhyellä aikavälillä. Omasta mielestäni olin taitava, kun osasin keskittyä niin moneen asiaan yhtä aikaa ja olin vielä ylpeä siitä.

Kehoni viimeinen hätähuuto tuli sen pahimman pelkoni eli painonnousun muodossa. Vaikka juuri sitä vastaan olin niin kovasti taistellut. Minulle oli jo lapsuudessa syntynyt trauma siitä, että minua ei hyväksytä, jos olen lihava. Tuo trauma syntyi viattomasta leikistä, jossa siskoni kanssa leikimme, että minä olin prinsessa ja hän ilkeä noita. Leikki ei edes kunnolla ehtinyt alkaa, kun koko perheeni alkoi nauramaan minulle. Isä, äiti ja sisko heidän mukanaan: ”Sinä olet noin lihava, et sinä voi olla prinsessa”, he sanoivat ja hekottivat. Olin käärinyt puseroni napapaidaksi ja mahani pullotti hameen ja paidan välistä. Se oli ilmeisesti heille liian hauskaa, mutta pelkkä ivallinen nauru ei heille riittänyt.

Muistaakseni tämä oli äidin suusta, mutta en ole siitä kuitenkaan ihan varma: ”Siskosi on paljon laihempi, hänen pitäisi olla prinsessa ja sinun noita.” Ja niin en kelvannut sellaisena kuin olin, tekemään sitä mitä halusin. Myöhemmin teini-ikäisenä olin ihastunut erääseen poikaan ja luulin, että hänkin minuun. Mutta siinä kohtaa, kun hän koko koulun kuullen kutsui minua luokseen: ”Tulepas tänne pullukka.” Niin voitte arvata, mihin haavaan se osui. Tuon jälkeen häpesin syödä koulun ruokalassa tai ravintolassa vielä monen vuodenkin päästä. Oikeasti kuvittelin, että ihmiset katsovat minua ja ajattelevat, siellä se pullukka syö itsensä vähän isommaksi. Ja tämä on syy miksi olin kontrolloinut kaikkea syömistäni koko aikuisikäni. Milloin laskin kaloreita, milloin välttelin hiilihydraatteja ja tätä jälkimmäistä olin tehnyt viimeiset viisi vuotta ennen burnoutia. Mutta mennään takaisin niihin kertyneisiin kiloihin. Viisi kiloa puolessa vuodessa ilman selitystä, seuraavat viisi kiloa ja taas viisi lisää. Painonnousu oli kehoni viimeinen keino viestiä, että jotain oli pahasti pielessä. Ensin yritin selittää tätäkin itselleni, että kyse oli vain tilapäisestä muutoksesta. Ehkä ruokavalioni oli hieman lipsunut tai liikuntaa oli jäänyt vähemmälle kaiken kiireen keskellä. Syytin painonnoususta kilpirauhasta, sillä minulla on siitä vain puolikas jäljellä kauan sitten leikatun struuman jäljiltä. Sain siihen lääkkeetkin, mutta sekään ei kuitenkaan tuonut mukanaan mitään muutosta. Ei painoon, eikä olotilaankaan. Kun kilot jatkoivat kertymistään ilman selvää syytä, oli pakko myöntää, että kyse oli jostain syvemmästä.

Kehoni oli ottanut ohjat omiin käsiinsä, kun en itse ollut kuunnellut sen varoitusmerkkejä ajoissa. Tämä painonnousu ei ollut vain seurausta huonoista valinnoista, vaan se oli selvä viesti siitä, että olin ylittänyt omat rajani jo aivan liian pitkään. Ymmärsin, että jos en tekisi muutosta nyt, seuraukset voisivat olla paljon vakavampia. Ja kun viimein pysähdyin, tajusin, etten edes olisi halunnut jatkaa samalla tavalla.




Merkkien tunnistaminen

Kun uupumukseni todellinen laajuus paljastui, se oli kuin joku olisi vetänyt seinästä johdon irti. Kun enää ei ollut palaveria, johon juosta, tai listaa, johon rastittaa vielä yksi kohta, ympärille jäi vain hiljaisuus ja keho, jota oli pakko kuunnella. Väsymys ei ollut enää pelkkä sana, se oli kuin paino. Hiekkasäkki rinnalla, sumu silmissä ja raskaus raajoissa. Tuntui epätodelliselta olla niin loppu. Ihmettelin jatkuvasti, miten olin niin väsynyt. Nukuin kymmenen tunnin yöunet, mutta silti tarvitsin vähintään kahden tunnin päivänokoset ja silti tuntui vaikealta pysyä hereillä iltaan saakka.

Myös käytännön asiat, jotka oli tähän saakka sujuneet jotenkuten, alkoivat takkuamaan. En pystynyt enää ajamaan autoa, sillä en hahmottanut sen ulkomittoja. Oli vaikeaa nähdä myös tummissa vaatteissa kulkevia ihmisiä ja liian nopeasti vaihtuvia maisemia. En myöskään luottanut itseeni ja taitoihini kuljettajana, joten kaikkien turvallisuuden takaamiseksi oli parempi antaa jonkun toisen istua ratin takana. Laskujen maksu, joka oli pitkien numerosarjojen vuoksi ollut haastavaa jo jonkin aikaa, muuttui täysin mahdottomaksi, sillä enää en erottanut numeroita toisistaan. Oli ulkoistettava sekin muille perheenjäsenille. Pää tuntui siltä kuin sen olisi ympäröinyt jokin sumuverho, joka ei yksinkertaisesti päästänyt mitään sisään eikä ulos. Sitä tunnetta on hyvin vaikea kuvailla, mutta ne, jotka on tämän kokeneet, tietävät miten rajoittava kokemus se on.

Jatkuva stressi muuttaa elämää huomaamatta. Aluksi sitä lohduttaa itseään, että edessä on vain yksi tiukka viikko tai yksi projekti, jonka jälkeen kaikki on ohi. Mutta se ei lopu koskaan. Uudet deadlinet kasautuvat vanhojen päälle kuin vuosirenkaat puunrunkoon, kunnes keho ja mieli jäävät jatkuvaan ylivireyteen aivan kuin sisäinen hälytysjärjestelmä olisi juuttunut paniikkiasentoon.

Silloin elämästä tulee pysyvä selviytymistila, jossa lepo on luksusta ja hyvä olo vain suunnitelma, joka siirtyy kuukaudesta toiseen. Elin vuosia siinä uskomuksessa, että pystyn mihin vain, kunhan vain puren hammasta ja jatkan. Sillä sitkeydellä pääsee pitkälle, kunnes se alkaa repiä sinua rikki samoilla käsillä, joilla se on sinut kantanut. Rajaton päättäväisyys muuttuu hitaasti itsetuhoksi. Kun on tottunut koko elämänsä ajan vain puskemaan eteenpäin, tekemään ja selviytymään, ei siinä enää osaa pysähtyä kysymään itseltään, onko suunta oikea tai miltä minusta oikeasti tuntuu.

Minulle pysähtyminen ei ole ollut missään nimessä luontevaa, vaan pikemminkin jotain, mitä olin vältellyt viimeiseen saakka. Sillä pysähtyminen aiemmin oli ollut ahdistavaa. Jo pelkkä sohvalla istuminen ilman suorittamista oli piinaavaa. Oli helpompaa pysyä liikkeessä kuin kohdata omat tunteet, epävarmuudet ja kehon varoitussignaalit.

Kun yhteys itseen katkeaa, mieli irtoaa kehosta ja ihminen jää vangiksi oman päänsä sisälle. Keho ei kuitenkaan unohda. Se puhuu ensin hiljaa. Päänsärky, joka ei enää tottelekaan kipulääkettä. Hartiat, jotka muistuttavat enemmän kiveä kuin kehonosaa. Jatkuvat vatsan ongelmat. Aamuyön heräämiset, joiden jälkeen mieli jää pyörimään kuin pesukone ylipitkässä linkouksessa. Ja jos et kuule, keho korottaa ääntään. Vuosien ylikuormitus asettuu elimistöön päättäväisesti, ja sinne se jää, ellet pysähdy. En kirjoita tätä pelotusmielessä, vaan siksi, että keholla on aina viimeinen sana. Ilman sitä yhteyttä ihminen muuttuu kuoreksi, etäiseksi ja väsyneeksi, vaikka ulospäin kaikki näyttäisi hyvältä.

Nyt kun olet lukenut tarinani, ehkä tunnistit joitakin piirteitä omasta elämästäsi. Ehkä samaistuit tunteeseen, jossa sisäinen sinä kyynelehtii samaan aikaan kun ulkoinen kuori hymyilee. Tai kuinka on vaikeaa pysähtyä paikoilleen, edes hetkeksi. Tai jos olet unohtanut miksi edes teet, sitä mitä teet juuri nyt.

Ehkä sinunkin päiväsi ovat liian pitkiä ja yöunesi liian lyhyitä. Ehkä olet mestari vakuuttamaan maailmalle, että kaikki on hallinnassa. Ja ehkä kehosi on jo aloittanut hiljaisen kapinansa, jonka oireet niputat vain sattumiksi. Jos tunnistat itsesi, et ole yksin. Kiireestä on tullut monelle ainoa tapa elää. Mutta pelkän ihmettelyn sijaan on tärkeämpää kysyä: mitä voin tehdä toisin, jotta elämä muuttuu? Mutta mistä ensimmäiset varoitusmerkit oikeastaan tunnistaa? Miten huomata, että on pikkuhiljaa lipumassa kohti uupumusta?

On tärkeää ymmärtää, ettei tämä kirja tarjoa pikaratkaisuja, sillä sellaisia ei uupumuksen kohdalla ole olemassakaan. Et uupunut päivässä etkä kuukaudessa. Se on ollut hidas prosessi, jossa olet huomaamattasi antanut itsestäsi enemmän kuin olet saanut takaisin. Siksi ei ole realistista odottaa, että toipuminenkaan tapahtuisi hetkessä. Tämä kirja ei myöskään ole oikotie takaisin vanhaan, sillä se vanha tasapainohan oli juuri se, joka ei lopulta kantanut. Tarjolla on jotain parempaa. Ensin on uskallettava pysähtyä täysin, jotta kuulet itsesi kaiken melun alta. Vasta silloin näet, mikä arjessasi on todellisuudessa vienyt voimasi. Tämä ymmärrys on kaiken pohja. Vasta sen päälle voit rakentaa uuden, tietoisen suunnan, eteenpäin kohti elämää, jossa sinun ei enää tarvitse elää oman jaksamisesi kustannuksella.

Burnoutin merkit saattavat jälkikäteen katsottuna näyttää päivänselviltä. Uupumuksen keskellä ne kuitenkin muuttuvat vain taustahälyksi, jonka kanssa oppii elämään. Jatkuva, syvä väsymys, hiipivä kyynisyys ja musertava tunne siitä, ettei mikään ponnistelu riitä, alkavat tuntua uudelta normaalilta. Samaan aikaan keho yrittää viestiä hätätilasta kaikin keinoin. Unettomuus katkoo palautumisen, päänsärky ja käsien vapina kertovat hermoston ylivireydestä, ja jatkuvasta stressitilasta muistuttavat myös erilaiset ruoansulatusvaivat.

On kuitenkin tärkeää ymmärtää ero oireiden tuntemisen ja niiden todellisen tiedostamisen välillä. Totta kai tunnet kivun, väsymyksen ja puristuksen rinnassasi, mutta tuon kivun kantaman viestin ymmärtäminen on eri asia.

Mistä oireesi todella johtuvat? Nyt en tarkoita analyysiä väärin säädetystä työtuolista tai liian pitkästä päivästä näyttöpäätteen ääressä, vaan syvällisempää pohdintaa kivun taustalla olevasta tyydyttämättömästä tarpeesta. Silloin ei puhuta vain välilevyistä tai lihasjumeista, vaan symbolisesta ja henkisestä taakasta.

Selkä on ihmisen tukiranka. Se pitää meidät pystyssä. Jos selkä on jatkuvasti kipeä ja uupunut, se saattaa kertoa siitä, että kannamme selässämme liian suurta taakkaa kannettavana. Kyse voi olla vastuusta, joka ei todellisuudessa kuulu meille, tai yrityksestä olla liian vahva, vaikka välillä toivoisi, jonkun toisen ottavan syliin, silittävän hiuksia ja sanovan, älä huoli minä hoidan tämän puolestasi. Kipu voi siis olla kehon tapa viestiä siitä, että et jaksa enää kantaa taakkaa yksin ja silloin voi olla hyvä jakaa vastuuta myös muille. Tai jos vaikka hermostut ja huomaat käsiesi alkavan vapista. Mitä tuo hermostuminen kertoo tarpeistasi? Kädet ovat meidän välineemme vaikuttaa maailmaan, luoda ja tehdä. Me tartumme asioihin, teemme työtä ja pidämme kiinni käsillämme. Kun kädet alkavat vapista, se voi kertoa hallinnan menettämisen pelosta tai siitä, että yritämme pitää kiinni jostain sellaisesta, mistä pitäisi jo päästää irti. Vapina viestii, että sisäinen jännite on kasvanut niin suureksi, ettei keho pysty enää patoamaan sitä.

Kun viimein alat tiedostaa kivun takana olevat todelliset tarpeesi, edessä on matkan vaikein vaihe, eli niiden hyväksyminen. Se on vaikeaa siksi, että uupuneelle mielelle hyväksyminen tuntuu luovuttamiselta. Se tuntuu siltä kuin myöntäisi hävinneensä pelin, jota on pelannut koko elämänsä. Se tuskallista, varsinkin jos olet kasvanut uskomaan, että arvosi mitataan sillä, miten paljon saat aikaan. Ehkä olet oppinut, että hyvän ihmisen kuuluu joustaa aina, venyä äärimmilleen ja säilyttää hymynsä, vaikka sisällä olisi pelkkää tyhjyyttä. Omien tarpeiden piilottamisesta on tullut niin automaattista, että ajatuskin niistä tuntuu vieraalta, ehkä jopa itsekkäältä. ”Minullako tarpeita?” saatat miettiä epäuskoisena.

On helpompaa turvautua tuttuun valheeseen, että jos vain jaksat vielä vähän, jos teet vielä tämän yhden projektin, kaikki muuttuu paremmaksi. Niin minäkin ajattelin. Uskoin, että helpotus on aivan seuraavan mutkan takana. Kunnes tajusin, että vielä vähän on ääretön mitta. Se on horisontti, joka pakenee sitä mukaa kun sitä lähestyy.

On todella surullista herätä todellisuuteen, jossa tajuaa ohittaneensa omat tarpeensa ja antaneensa muidenkin tehdä saman. Antanut muiden kävellä ylitseen kuin kynnysmaton. Se herättää häpeää, nöyryytystä, vihaa ja ahdistusta. Se on täysin luonnollista. Anna noiden tunteiden tulla, sillä ne ovat ensimmäisiä merkkejä siitä, että olet heräämässä puolustamaan itseäsi. Ne kertovat, että rajasi on ylitetty jo aikoja sitten ja nyt sinäkin olet siitä tietoinen. Sillä sitä, mitä ei tiedosta, ei voi muuttaa. Vasta kun tunnistat omat käyttäytymismallisi ja toimintatapasi, voit alkaa muuttaa niitä.

Uupumus on kehon ja mielen viimeinen keino vetää käsijarrua, kun elämä on muuttunut vaaralliseksi sinulle itsellesi. Se on suojelumekanismi. Se on kehon ja mielen tapa kertoa, että olet kadottanut yhteyden sisäiseen minääsi, siihen osaan sinua, joka on yrittänyt tulla kuulluksi jo pitkään. Kun olet jättänyt tuon sisäisen äänen huomiotta kerta toisensa jälkeen, sillä ei ole muuta keinoa saada huomiotasi kuin pysäyttää sinut kokonaan. Se tekee sen rakkaudesta, ei ilkeydestä. Se pakottaa sinut katsomaan sitä, mitä olet paennut jo aivan liian kauan.

On tärkeää antaa itselleen lupa pysähtyä ja hengittää. Pysähtyminen tarkoittaa autopilotin kytkemistä pois päältä ja aikaa kuunnella omaa kehoa ja mieltä. Sekä arvioida rehellisesti, mikä elämässä kuluttaa eniten. Mikä tuo eniten stressiä? Miten arjen vaatimukset suhteutuvat omiin voimavaroihin? Mitä varten täällä ylipäätään eletään ja mitä elämältä haluat? Ja nimenomaan, mitä sinä haluat, sillä jos olisit kuunnellut sitä aiemmin, et olisi nyt tässä tilanteessa.

Fyysinen lepo on välttämätön osa tätä käännöstä, mutta yksin se ei riitä. Tarvitaan myös henkinen irtiotto. Tämä voi tarkoittaa lomaa töistä, mutta myös muita konkreettisia tekoja, kuten työtehtävien vähentämistä, vastuun jakamista tai jopa erillistä paikkaa, jossatyö ei saa sinua kiinni. Se tarkoittaa vähemmän tehtäviä, vähemmän vastuita, vähemmän minä hoidan juttuja. Ja enemmän rajoja, enemmän hengähdystä, enemmän ei nyt vastauksia. Jos jatkat suorittamista samalla intensiteetillä, keho vain huutaa kovempaa ja burnout syvenee.

Kun katson taaksepäin omaa pysähdyksen hetkeäni, se oli oikeasti aika rohkea teko ja olen siitä ylpeä. Uskalsin laittaa itseni ensimmäiseksi. Olen kiitollinen burnoutille siitä, että se pakotti minut arvioimaan kaiken uudelleen. En halua kulkea samaa polkua toistamiseen, mutta en myöskään halua unohtaa sen opettamaa. Uupumus näytti, miten helposti jätin itseni aina jonon viimeiseksi. Se opetti, että ilman huolenpitoa itsestäni, en voi kantaa yhtäkään

